Predkladacia správa

V súlade s § 7 zákona č. 515/2003 Z. z. o krajských úradoch a obvodných úradoch a            o zmene a doplnení niektorých zákonov ( ďalej len “zákon” ) zrušujú sa okresné úrady dňom 31. decembra 2003 a dňom 1. januára 2004 vznikajú obvodné úrady ako orgány miestnej štátnej správy na úsekoch všeobecnej vnútornej správy, živnostenského podnikania, civilnej ochrany a riadenia štátu v krízových situáciách mimo času vojny a vojnového stavu. 
Podľa § 2 ods. 2 a 5 zákona prednostu krajského úradu a prednostu obvodného úradu vymenúva a odvoláva vláda SR na návrh ministra vnútra. V súlade s citovaným zákonom je              v kompetencii ministra vnútra predkladať vláde Slovenskej republiky návrh na vymenovanie a odvolanie prednostov krajských úradov a obvodných úradov.
Vláda Slovenskej republiky na svojom rokovaní dňa 2. decembra 2003 schválila uznesením číslo 1153 kritériá na funkcie prednostov krajských úradov a obvodných úradov a zásady postupu navrhovania kandidátov na funkcie prednostov krajských úradov a obvodných úradov.
Podľa zásad postupu navrhovania kandidátov na funkcie prednostov krajských úradov a obvodných úradov splnenie kritérií navrhovanými kandidátmi posúdila odborná komisia na výber kandidátov na funkcie prednostov krajských úradov a obvodných úradov, ktorá konštatovala, že navrhovaní kandidáti spĺňajú vládou schválené kritériá na funkcie prednostov obvodných úradov s výnimkou kandidáta na funkciu prednostu Obvodného úradu v Ružomberku, ktorý nespĺňa predpoklad vzdelania a kandidáta na funkciu prednostu Obvodného úradu v Starej Ľubovni, ktorý nespĺňa kritérium znalosti problematiky verejnej správy a praxe v riadiacich funkciách. Z uvedeného dôvodu navrhujme vymenovať do funkcií prednostov týchto úradov súčasných prednostov okresných úradov v týchto okresoch.
Navrhovaní kandidáti taktiež vyhoveli psychodiagnostickým testom. 
Bezpečnostnú previerku na funkciu prednostov okresných úradov vykoná Národný bezpečnostný úrad v súlade so zákonom č. 241/2001 Z. z. o ochrane utajovaných skutočností a o zmene a doplnení niektorých zákonov. 
Súčasťou materiálu sú charakteristiky kandidátov na funkcie prednostov obvodných úradov, ktorí doposiaľ neboli prednostami okresných úradov.
Odvolať prednostov okresných úradov sa odporúča dňom 31. decembra 2003 a dňom               1. januára 2004 navrhovaných kandidátov vymenovať do funkcií prednostov obvodných úradov.